Slim krieket die teenvoeter vir vurige EngelseBen Stokes en Brendon McCullum. Foto: Ian Kington/AFP. Onder Brendon McCullum en Ben Stokes se toesig speel Engeland amper vreeslose toetskrieket. Sedert dié twee die afrigter- en kapteinskapleisels oorgeneem het, het die Engelse reeds ’n hele paar keer met hul suksesvolle lopiejaagtogte beïndruk. Hulle wen nie net nie, maar hul kolwers se flitsende kolwe beteken ook dat die wedstryde op ’n drafstap gewen word. Suid-Afrika is vanaf 17 Augustus in ’n toetsreeks teen Engeland gewikkel en dit beloof om vanuit die staanspoor die stryd van die teenoorgesteldes te wees: McCullum en Stokes se avontuurlustige benadering teenoor Mark Boucher en Dean Elgar se hardebaard houding. Volgens Boucher het T20-wedstryde ’n definitiewe invloed op toetskrieket; iets wat McCullum en kie soos ’n handskoen pas. Kolwers probeer om boulers onder druk te plaas deur hul voet vierkantig op die versnelpedaal te hou; ’n tendens wat ook al meer na vore tree danksy mak kolfblaaie. “Ons almal weet hoe Brendon sy krieket gespeel het en dat hy ook ’n aggressiewe stempel as afrigter wil afdruk. Dit sorg vir opwindende krieket en ek het ’n hele paar wedstryde gevolg waarin Engeland baie goed gedoen het,” het die Protea-afrigter gesê. Hy meen dat Engeland se benadering dalk die pad vorentoe vir toetskrieket is. Die Proteas se Mark Boucher en Dean Elgar. Foto: Sanka Vidanagama/AFP. “Gunstige toestande het die Engelse toegelaat om op hierdie manier te speel. Eintlik is slim krieket die wagwoord – jy moet die wedstrydsituasie kan opsom en dan jou geleentheid met albei hande aangryp. Engeland het ons gewys dat dit baie goed kan uitwerk.” Tog is nie almal oortuig nie en Steve Smith neem die Engelse taktiek met ’n knippie sout. “Selfs iemand soos Alex Lees het uit sy kolfkampie gestorm toe hy nog nie baie lopies agter sy naam gehad nie. Dit is beslis opwindend, maar ek weet nie so mooi of dit volhoubaar is nie,” het die Australiese kolwer gesê. “Gaan hulle dieselfde kan doen op ’n groen blad wanneer boulers soos Pat Cummins en Mitchell Starc op alle suiers vuur? Ek weet darem nie so mooi nie.” Terselfdertyd beskik Boucher-hulle ook oor ’n troefkaart of twee: Hulle weet wat om van die Engelse te verwag en dan is daar die Protea-boulaanval. Die warmer weerstoestande in Engeland beteken dat die draaiboulwerk van Keshav Maharaj en Simon Harmer ook ’n rol kan speel. Die twee draaiers het juis verwoesting in die onlangse reeksoorwinning teen Bangladesj gesaai. En ’n slim benadering is soms van groter waarde as ’n warrelwind-wilgerlat wat alles voor hom wil plat slaan, of hoe? O ja, ná Sri Lanka se goeie vertoning teen Australië is Suid-Afrika tans die voorste span op die Internasionale Krieketraad se toetskampioenskap-punteleer. Die Suid-Afrikaners kolf eerste en die jongste telling is 121/2 ná 24,2 boulbeurte. Janneman Malan het ’n onoorwonne 62 lopies agter sy naam. Sri Lanka's win against Australia in the second Test has resulted in plenty of movement in the #WTC23 standings. More ➡️ https://t.co/0fsi3Wt3O2 pic.twitter.com/Ej3XHH0nNp — ICC (@ICC) July 12, 2022